SYNEX บวกแรง 5% โบรกฯแนะซื้อ ลุ้นกำไร Q1 ทำนิวไฮ
SYNEX บวกแรง 5% ล่าสุด ณ เวลา 14.49 น. อยู่ที่ระดับ 10.50 บาท บวก 0.50 บาท หรือ 5% สูงสุด 10.50 บาท ต่ำสุด 9.95 บาท ด้วยมูลค่าซื้อขาย 116.91 ล้านบาท ด้าน บล.ฟินันเซีย ไซรัส แนะซื้อ ชูเป้า 15.50 บาท คาดกำไร Q1/60 ทำจุดสูงสุดใหม่
28 เม.ย. 2560

ผู้สื่อข่าวรายงานว่าราคาหุ้นบริษัท ซินเน็ค (ประเทศไทย) จำกัด (มหาชน) หรือ SYNEX ณ เวลา 14.49 น. อยู่ที่ระดับ 10.50 บาท บวก 0.50 บาท หรือ 5% สูงสุด 10.50 บาท ต่ำสุด 9.95 บาท ด้วยมูลค่าซื้อขาย 116.91 ล้านบาท ขณะที่ดัชนีตลาดหุ้นไทยโดยรวมลบ 0.14%

*คลิกที่รูปเพื่อดูรูปใหญ่
 
โดย บล.ฟินันเซีย ไซรัส ระบุในบทวิเคราะห์ แนะนำซื้อ SYNEX ให้ราคาเป้าหมาย 15.50 บาท/หุ้น โดยระยะสั้นมีปัจจัยบวกจากแนวโน้มกำไรสุทธิไตรมาส 1/60  1Q17 ที่คาดว่าจะทำจุดสูงสุดใหม่ 131 ล้านบาท เพิ่มขึ้น 11% จากปีไตรมาสก่อน และ 33% จากปีก่อน เป็นผลจากการเพิ่มแบรนด์สินค้าอีก 4 แบรนด์ การรุกตลาด Commercial การโตแรงต่อเนื่องของตลาดมือถือ และการขยายตลาดไปต่างประเทศ ที่เริ่มรับรู้รายได้ในระดับที่มีนัยสำคัญจากพม่า และกำลังไปตั้งศูนย์บริการทั้งในลาวและกัมพูชา
ส่วนกรณีมือถือหัวเหว่ยรุ่น Mate9 และ P10 ที่ผู้บริโภคร้องเรียนต่อ สคบ. ว่าถูกเอาเปรียบจากชิ้นส่วนไม่ตรงสเปค อย่างแย่สุดอาจทำให้ยอดขายรุ่นดังกล่าวชะลอ ซึ่งคาดว่าไม่กระทบกำไรอย่างมีนัยสำคัญ เพราะมือถือแบรนด์หัวเหว่ยทุกรุ่นมีสัดส่วนรวมกันไม่เกิน 10% ของรายได้รวม
ขณะที่ มือถือแบรนด์อื่นก็ขยายตัวแรงเช่นกัน ทั้งนี้ ด้วยความที่ SYNEX มีแผนเพิ่มสินค้าแบรนด์ใหม่และขยายตลาดเชิงรุกมากขึ้น รวมถึง การร่วมลงทุนในบริษัทที่ทำธุรกิจลิสซิ่งสินค้าไอทีที่คาดว่าจะเกิดขึ้นพร้อมกันในครึ่งปีหลังปี 60 ซึ่งยิ่งขายสินค้าได้มากจะหนุนให้อัตรากำไรสุทธิขยายตัวเพิ่มขึ้นตามด้วย ทำให้ยังมั่นใจต่อคาดการณ์กำไรสุทธิปีนี้ที่ 476 ล้านบาท เพิ่มขึ้น 17% จากปีก่อน ราคาปัจจุบันซื้อขายบน PE2017 ราว 16 เท่า ยังต่ำกว่ากรอบบนและค่าเฉลี่ยในรอบ 3 ปีที่ 25 เท่าและ 20 เท่าตามลำดับ
 